敬酬陳掾親家翁秋夜有贈
作者：儲光羲
朝代：唐

paragraphs: 大姬配胡公，位乃三恪賓。
盛德百代祀，斯言良不泯。
敬仲爲齊卿，當國名益震。
仲舉登宰輔，太丘榮縉紳。
武皇受瑤圖，爵士封其新。
繁祉既驟集，裔孫生賢臣。
特達踰珪璋，節操方松筠。
雲漢一矯翼，天池三振鱗。
曳裾朝赤墀，酌醴侍紫宸。
大君錫車馬，時復過平津。
言則廣台階，道亦資天均。
清秋忽高興，震藻若有神。
曜曜趨宮廷，洸洸邁徐陳。
鎬京既賜第，門巷交朱輪。
方將襲伊臯，永以崇夏殷。
宗黨無遠近，敬恭依仁人。
雪盡宇宙暄，雁歸滄海春。
沈吟白華頌，帝闥降絲綸。
驛騎及蕪城，相逢在郊鄄。
別離曠南北，譴謫罹苦辛。
晝遊還荆吳，迷方客咸秦。
惟賢惠重義，男女期嘉姻。
梧桐生朝陽，鶗鴂鳴蕭晨。
豈不畏時暮，坎壈無與鄰。
中夜涼風來，顧我闕音塵。
瓊瑤不遐棄，寤寐如日新。